|  |  |  |  |
| --- | --- | --- | --- |
| Zdroj: | SME | | |
| Dátum vydania: | 18.10.2012 |  | |
| Rubrika / relácia: | praca.sme.sk |  |  |
| Strana / správa | 25 |  |  |
| Autor: | Jarmila Horáková |  |  |

**NA VEĽTRHU VZDELÁVANIA STREDOŠKOLÁCI OBJAVILI ŠKOLY, O KTORÝCH ANI NETUŠILI**

Mnohé fakulty už na veľtrhy vzdelávania prichádzajú nielen so študijnými referentkami, ale aj so študentmi, ktorí už majú skúsenosť z bakalárskeho štúdia.   
Veľtrh vzdelávania berú vysoké školy čoraz viac vážne. Snažia sa zaujať stredoškolákov originálnejšie než v minulosti. Napríklad Univerzita Komenského prišla tento rok s novinkou, vydala mimoriadne číslo časopisu Naša univerzita, ktoré prináša informácie o štúdiu na jej všetkých fakultách, možnostiach ubytovania či stravovania. Andrea Kučerová, hovorkyňa univerzity, povedala, že sa im osvedčuje, ak potenciálnych študentov môžu osloviť na jednom mieste a poskytnúť im komplexné informácie o podmienkach a možnostiach štúdia.   
Každá z univerzitných fakúlt pripravila pre záujemcov prezentácie v seminárnej časti veľtrhu. Napríklad fakulta matematiky, fyziky a informatiky ponúkala aj ukážky experimentov.   
 Kto sa nevie predať, ako by neexistoval.   
Informačný stánok Akadémie ozbrojených síl gen. M. R. Štefánika v Liptovskom Mikuláši bol pre stredoškolákov raritou, jeho osadenstvo stavilo na netradičné oblečenie pozostávajúce z maskáčov alebo vojenskej uniformy.   
V maskáčoch bola aj Pavlína Adamíková, vedúca oddelenia vysokoškolského vzdelávania akadémie. „Záujem je naozaj veľký, mnohí sa až tu na mieste dozvedia o našej existencii. Istým spôsobom sme pre nich zaujímaví a sú prekvapení, keď im hovoríme o náročnosti prijímacích pohovorov,“ hovorí Adamíková.   
Vlani akadémia dostala 743 prihlášok, brali 60 ľudí, ale ani to sa im nepodarilo naplniť, nakoniec prijali len 57 uchádzačov. „Sito je veľmi prísne, vypadávajú hlavne na psychodiagnostických testoch aj na lekárskom vyšetrení,“ dodáva Adamíková.   
Akadémia chce tento rok inovovať deň otvorených dverí. Už by sa nemal konať len v laboratóriách a učebniach, ale v nefalšovanom vojenskom prostredí. „Želala by som si, keby sme uchádzačom mohli predviesť niečo z vojenského výcviku, napríklad nafingovaný prepad,“ povedala Adamíková.   
Priazeň stredoškolákov sa snažila získať aj novo vzniknutá súkromná Vysoká škola Goethe Uni, o ktorej vedel len málokto.

Bude sa na nej vyučovať v nemčine, prvý akademický rok otvorila práve v tento pondelok. Vyučovanie bude prebiehať na troch fakultách. Najviac záujemcov, 28, absolvovalo prijímačky na fakulte medzinárodného podnikania. Dve desiatky robili pohovory na fakulte cestovného ruchu a šestnásť na fakulte mediálnych a kultúrnych štúdií.   
 ***Do Košíc na psychológiu aj medicínu   
Angelika Novotná študuje na Prírodovedeckej fakulte Univerzity Pavla Jozefa Šafárika v Košiciach geografiu. Bakalárske štúdium má úspešne za sebou, prednedávnom sa zapísala do prvého ročníka magisterského štúdia.   
Spolu so spolužiačkou Adrianou Kóšovou prezentovala na veľtrhu košickú univerzitu. Vedúca kancelárie rektora Adriana Sabolová hovorí, že stredoškoláci sa neraz potrebujú spýtať aj na také veci pri výbere vysokej školy, keď sú im rady študentiek užitočnejšie. Študentky dodávajú, že záujemcovia o ich univerzitu chceli vedieť, akú kvalitu majú internáty, ako je to so s lekármi v rámci školy, s internetom v izbách, čo všetko sa dá podniknúť vo voľnom čase.   
Najväčší záujem tak ako po iné roky Košičania zaznamenávali na lekárskej, prírodovedeckej a filozofickej fakulte. Zo študijných odborov to bolo zubné a všeobecné lekárstvo, biológia, chémia, právo, verejná správa, ale aj psychológia.   
„Tento rok nás potešil mimoriadny záujem o ústav telesnej výchovy a športu, ktorý poskytuje externé štúdium, a tak verím, že naň pritiahneme ešte viac záujemcov ako vlani,“ povedala Sabolová.***Susedia za Moravou   
Veľa stredoškolákov sa zaujíma aj o štúdium v Česku. K menej známejším fakultám patrí trojročná Fakulta logistiky a krízového riadenia Univerzity Tomáša Baťu v Zlíne.   
Alena Prochádzková, vedúca študijného oddelenia, študentom vysvetľovala, že aj keď zatiaľ ponúkajú len bakalárske štúdium v štyroch programoch, pracujú na sebe, aby mohli mať aj magisterské štúdium. Fakulta prijíma na základe prospechu zo strednej školy, ubytovanie nie je problém. Momentálne na tejto fakulte študuje 29 Slovákov.   
V priebehu troch dní sa na veľtrhu Akademia & Vapac prezentovalo 232 vystavovateľov vzdelávacích a zamestnávateľských inštitúcií zo Slovenska, Českej republiky, Francúzska, Rakúska, Nemecka, Maďarska, Anglicka, Holandska, Cypru a USA.   
  
© sme   
  
\*\*\*  
  
Želala by som si, keby sme uchádzačom mohli predviesť niečo z vojenského výcviku, napríklad nafingovaný prepad. Pavlína Adamíková, vedúca oddelenia vysokoškolského vzdelávania Akadémie ozbrojených síl   
  
Foto popis| Maturanti sa na veľtrhu vzdelávania cielene informovali o možnostiach štúdia na tej-ktorej univerzite. Často sa pristavovali aj pri stánku Univerzity Komenského v Bratislave.   
Foto autor| FOTO - ARCHÍV UK